У мінулую суботу жыхары аграгарадка Пруднікі спяшаліся ў сельскі Дом культуры. Менавіта там мусіла адбыцца святочная тэатралізацыя з нагоды Божага Нараджэння. Калядную гісторыю на сцэне паказалі юныя артысты мясцовай самадзейнасці, якія шмат рыхтаваліся загадзя. Рэпетыцыі не былі марнымі. Ролі Іосіфа і Марыі выдатна выканалі Максім Шульгат і Аксана Багрыцэвіч, анёлам стала Даша Крысенкова, першасвятаром – Алена Апенка. Ператварэнне ў вешчуноў і пастушкоў добра атрымалася ў Светы Клопавай, Вікі Чарнуха, Ані Акуліч, Дашы Кібалка, Максіма Люцко і Дзімы Апенка. Зрабіць адпаведныя касцюмы юным артыстам дапамаглі бацькі.